ทิสโก้สั่งลุยLTF-RMF
บลจ.ทิสโก้ สั่งลุย LTFRMF ชี้ได้ของดีราคาถูก แถมอัดโปรโมชันส่งท้ายปี บล.ฟิลลิป ยังแนะให้รอรับที่ดัชนี 850 จุด
12 ต.ค. 2554

บลจ.ทิสโก้ สั่งลุย LTFRMF ชี้ได้ของดีราคาถูก แถมอัดโปรโมชันส่งท้ายปี บล.ฟิลลิป ยังแนะให้รอรับที่ดัชนี 850 จุด
นายธีรนาถ รุจิเมธาภาส กรรมการผู้จัดการ บริษัทหลักทรัพย์จัดการกองทุน (บลจ.) ทิสโก้ กล่าวว่า ในช่วงนี้เป็นจังหวะที่เหมาะสมที่จะเข้าลงทุนทั้งกองทุนรวมหุ้นระยะยาว (LTF) และกองทุนรวมเพื่อการเลี้ยงชีพ (RMF) ที่ลงทุนในหุ้นไทยและหุ้นในแถบเอเชีย 
ตลาดหุ้นไทยและเอเชียยังมีปัจจัยพื้นฐานที่ดีอยู่ และมีโอกาสที่จะเติบโตได้อีกมาก เนื่องจากเศรษฐกิจในแถบนี้ยังมีการขยายตัวอย่างแข็งแกร่ง โดยเฉพาะในประเทศจีนที่มีเศรษฐกิจขยายตัวสูงสุด อีกทั้งปัจจัยลบด้านอัตราเงินเฟ้อก็คาดว่าได้ผ่านจุดสูงสุดไปแล้ว
“ดัชนีหุ้นทั่วโลกจะมีการปรับตัวลดลงค่อนข้างมาก อันเนื่องมาจากความกังวลด้านเศรษฐกิจโลกว่าจะถดถอยหลังจากสหรัฐส่อแววจะถดถอยและปัญหาหนี้ยุโรป ทำให้นักลงทุนเทขายหุ้นออกมาเป็นจำนวนมาก แต่เชื่อว่าการเทขายดังกล่าวจะเกิดขึ้นเพียงระยะสั้นเท่านั้น และหากนักลงทุนคลายความกังวลก็จะทำให้ดัชนีหุ้นไทยและเอเชียดีดตัวกลับขึ้นมาได้อีกครั้งโดยสัดส่วนราคาต่อกำไร (พี/อี) ของตลาดหุ้นจีนจดทะเบียนที่ฮ่องกงอยู่ที่ระดับเพียง 6 เท่า พี/อี ตลาดหุ้นไทยปรับตัวลดลงมาอยู่ประมาณ 9 เท่า ซึ่งถือว่าเป็นระดับที่ถูกเมื่อเทียบกับระดับพี/อีในอดีต” นายธีรนาถ กล่าว
พร้อมกันนี้ บลจ.ทิสโก้ จัดรายการส่งเสริมการขายสำหรับกองทุน LTF และ RMF จนถึงวันที่ 31 ม.ค. 2555
อย่างไรก็ตาม บริษัทหลักทรัพย์ (บล.) ฟิลลิป (ประเทศไทย) ยังคงแนะนำให้นักลงทุนชะลอการลงทุนในกองทุน LTF เพราะแม้ว่าดัชนีจะปรับเพิ่มขึ้น แต่ยังมีแนวโน้มที่จะปรับลดลงได้อีก โดยแนะนำ ให้ทยอยซื้อที่บริเวณแนวรับที่ 850 จุด